নিজস্ব প্রতিবেদন:  নিউটাউনে বড়সড় ডাকাতির ছক বানচাল করল পুলিস। তিন সশস্ত্র ডাকাতকে গ্রেফতার করেছে পুলিস। তাদের কাছ থেকে উদ্ধার হয়েছে আগ্নেয়াস্ত্র ও বেশ কিছু ধারালো অস্ত্র। বৃহস্পতিবার গভীর রাতে নিউটাউন থানার পুলিসের কাছে একটি ফোন যায়। পুলিস গোপনসূত্রে খবর পায় বক্স ব্রিজের কাছে জড়ো হয়ে আছে ৯ জন সশস্ত্র দুষ্কৃতী। সঙ্গে সঙ্গে বক্স ব্রিজের কাছে হানা দেয় পুলিস। ব্রিজের নীচেই কয়েকজনকে জড়ো থাকতে দেখেন।  ৩ জন ধরা পড়লেও বাকিরা পালিয়ে যায়।  ধৃতদের কাছ থেকে উদ্ধার হয়েছে বেশকিছু ধারাল অস্ত্র ও আগ্নেয়াস্ত্র। জিজ্ঞাসাবাদ করে জানা যায়,  তারা ডাকাতির উদ্দেশেই জড়ো হয়েছিল। ধৃতদের নাম রঞ্জন হালদার, অজয় বিশ্বাস ও সৌমিক ঠাকুর। প্রত্যেকেই নিউটাউনের শুলংগুড়ি এলাকার বাসিন্দা। বাকিদের খোঁজে তল্লাশি চালাচ্ছে পুলিস।